ai4bharat/Pralekha huggingface dataset:
विज्ञान आणि तंत्रज्ञान मंत्रालय
पुद्दुचेरी येथे हंसा -एनजी विमानाने समुद्र स्तरावरील चाचण्या यशस्वीरित्या केल्या पूर्ण
वैज्ञानिक आणि औद्योगिक संशोधन परिषदेच्या अंतर्गत बंगळुरूच्या सीएसआयआर -राष्ट्रीय एरोस्पेस प्रयोगशाळेने डिझाइन केलेले आणि विकसित केलेले भारतातील पहिले स्वदेशी बनावटीचे प्रशिक्षण देणारे  विमान हंसा -एनजीने पुद्दुचेरी येथे 19 फेब्रुवारी ते 5 मार्च 2022 या कालावधीत समुद्र स्तरावरील चाचण्या यशस्वीरित्या पूर्ण केल्या आहेत.
19 फेब्रुवारी 22 रोजी हे विमान 155 किमी/तास या वेगाने दीड तासात 140 नॉटिकल मैल अंतर कापून पुद्दुचेरीत दाखल झाले. समुद्र स्तरावरील चाचण्यांची सर्व उद्दिष्टे पूर्ण झाली असून पुदुच्चेरी येथे 18 तासांचे उड्डाण पूर्ण केल्यानंतर 5 मार्च 2022 रोजी हे विमान बंगळुरूमध्ये पुन्हा दाखल झाले, असे सीएसआयआर -राष्ट्रीय एरोस्पेस प्रयोगशाळेच्या सूत्रांनी सांगितले. एएसटीईचे विंग कमांडर के. व्ही, प्रकाश आणि विंग कमांडर दिलीप रेड्डी या विमानाचे वैमानिक होते. सीएसआयआर -राष्ट्रीय एरोस्पेस प्रयोगशाळेचे डिझायनर्स आणि विंग कमांडर रीजू चक्रवर्ती यांनी टेलीमेट्रीवरून विमान चाचणी संचालक म्हणून विमानाचे निरीक्षण केले.
हंसा-एनजी या प्रशिक्षण विमानाची रचना भारतीय विमान उड्डाण्णासंदर्भातील गरजा पूर्ण करण्यासाठी करण्यात आली असून कमी खर्च आणि कमी इंधन वापरामुळे, व्यावसायिक वैमानिक परवान्यासाठी  हे एक आदर्श विमान आहे. राष्ट्रीय एरोस्पेस प्रयोगशाळेला यापूर्वीच विविध फ्लाइंग क्लबकडून 80 पेक्षा जास्त इरादा पत्र  प्राप्त झाली आहेत.
या विमानाची एकूण 37 उड्डाणे आणि 50 तासांचे उड्डाण पूर्ण झाले आहे आणि हवाई वाहतूक महासंचालनालयाद्वारे टाईप प्रमाणपत्र मिळण्यापूर्वी आणखी काही उड्डाणे आयोजित केली जातील. एप्रिल 2022 पर्यंत टाईप प्रमाणीकरण पूर्ण होण्याची शक्यता आहे आणि त्यानंतर सार्वजनिक/खाजगी उद्योगांसोबत उत्पादन सुरू केले जाईल यामुळे आत्मनिर्भर भारत अंतर्गत एरोस्पेस क्षेत्रातील कार्यक्षेत्र विस्तारेल, अशी माहिती सीएसआयआर-राष्ट्रीय एरोस्पेस प्रयोगशाळेच्या संचालकांनी दिली.
पंतप्रधान कार्यालय
आशियाई क्रीडा स्पर्धेत कांस्यपदक जिंकल्याबद्दल पंतप्रधान नरेंद्र मोदी यांनी महिला स्क्वॉश संघाचे केले अभिनंदन
नवी दिल्ली, 29 सप्टेंबर 2023
आशियाई क्रीडा स्पर्धेत कांस्यपदक जिंकल्याबद्दल पंतप्रधान नरेंद्र मोदी यांनी महिला स्क्वॉश संघाची प्रशंसा केली आहे. या कामगिरीबद्दल पंतप्रधान मोदी यांनी दीपिका पल्लीकल, जोश्ना चिनप्पा, अनाहत सिंग आणि तन्वी यांचे अभिनंदन केले आहे.
पंतप्रधानांनी x समाजमाध्यमावरच्या संदेशात म्हटले आहे:
“आपल्या स्क्वॉश महिला संघाने आशियाई क्रीडा स्पर्धेत कांस्यपदक जिंकले याचा आनंद वाटला. @DipikaPallikal, @joshnachinappa, @Anahat_Singh13 आणि तन्वी यांनी केलेल्या कामगिरीसाठी मी त्यांचे अभिनंदन करतो. त्यांच्या पुढील वाटचालीसाठी अनेक शुभेच्छा.”
N.Chitale/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
सिधी येथील बस अपघातात झालेल्या जीवितहानीबद्दल पंतप्रधानांकडून शोक व्यक्त
नवी दिल्ली, 16 फेब्रुवारी 2021
मध्यप्रदेशमधील सिधी येथे बस अपघातात झालेल्या जीवितहानीबद्दल पंतप्रधानांनी शोक व्यक्त केला आहे.
पंतप्रधान कार्यालयाने पंतप्रधानांना उद्धृत करून ट्विट केले की “मध्यप्रदेशच्या सिधी येथे झालेला बस अपघात भयानक आहे. शोकाकुल कुटुंबीयांप्रती सहानुभूती. बचाव आणि मदत कार्यात स्थानिक प्रशासन सक्रियपणे सहभागी आहे.”
पंतप्रधानांनी मदत द्यायलाही मान्यता दिली. पंतप्रधान कार्यालयाने ट्वीट केले की “पंतप्रधान नरेंद्र मोदी यांनी मध्य प्रदेशातील सिधी येथे झालेल्या बस अपघातातील मृतांच्या जवळच्या नातेवाईकाला पंतप्रधानांच्या राष्ट्रीय मदत निधीतून प्रत्येकी 2 लाख रुपये तर गंभीर जखमींना 50,000 रुपये द्यायला मंजुरी दिली आहे. ”
S.Tupe/V.Joshi/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
सांस्कृतिक मंत्रालय
आंतरराष्ट्रीय अभिलेखागार दिनानिमित्त उद्या भारतीय राष्ट्रीय अभिलेखागार येथे "हमारी भाषा, हमारी विरासत" या प्रदर्शनाचे मिनाक्षी लेखी यांच्या हस्ते उद्घाटन
नवी दिल्ली, 8 जून 2023
9 जून 2023 रोजी भारतीय राष्ट्रीय अभिलेखागार कडून आंतरराष्ट्रीय अभिलेखागार दिन साजरा केला जाणार आहे. या प्रसंगी, स्वातंत्र्याच्या अमृत महोत्सवांतर्गत  "हमारी भाषा, हमारी विरासत" या शीर्षकाचे एक प्रदर्शन आयोजित केले जाईल.
उद्या 9 जून 2023 रोजी सकाळी 11:00 वाजता भारत सरकारच्या सांस्कृतिक राज्यमंत्री मिनाक्षी लेखी या प्रदर्शनाचे उद्घाटन करतील.
या प्रदर्शनात अभिलेखीय भांडाराच्या इतिहासातून काढलेल्या मूळ हस्तलिखितांपैकी काही निवडक हस्तलिखिते सादर केली जातील.जसे की गिलगिट येथील बर्च झाडाच्या सालापासून तयार हस्तलिखिते, तत्वार्थ सूत्र, रामायण आणि श्रीमद भगवद गीता आणि इतर हस्तलिखिते, सरकारच्या अधिकृत फाइल्स, वसाहतवादी शासन काळातील प्रतिबंधित साहित्य, प्रतिष्ठित व्यक्तींची खाजगी हस्तलिखिते, तसेच NAI ग्रंथालयात असलेल्या दुर्मिळ पुस्तकांच्या समृद्ध संग्रहातील हस्तलिखितांचा समावेश आहे.
या प्रदर्शनात जगातील सर्वात प्राचीन - गिलगिट हस्तलिखिते, भारतातील सर्वात जुनी हयात असलेली हस्तलिखिते यांचा समावेश असेल.बर्च झाडाच्या सालीपासून तयार केलेले फोलिओस  मध्ये प्रामाणिक  आणि गैर-प्रामाणिक बौद्ध कामे आहेत जी
संस्कृत, चिनी, कोरियन, जपानी, मंगोलियन, माचू आणि तिबेटी धार्मिक-तात्विक साहित्याची उत्क्रांती अधोरेखित करतात.
एका मतप्रवाहानुसार, हे साहित्य 5व्या-6व्या शतकाच्या दरम्यान लिहिले गेले. गिलगिट हस्तलिखिते गिलगिट प्रदेशातील नौपूर गावात तीन टप्प्यांत सापडली आणि 1931 मध्ये पुरातत्वशास्त्रज्ञ सर ऑरेल स्टीन यांनी प्रथम याबाबत घोषणा केली. हे प्रदर्शन देशभरात बोलल्या जाणार्या विविधरंगी भाषांशी संबंधित अभिलेखांच्या विशाल संग्रहाबद्दल माहिती देणारे आहे.
हे प्रदर्शन एक राष्ट्र म्हणून भारताच्या भाषिक विविधतेच्या अनमोल वारशाचे स्मरण करण्याचा एक प्रयत्न आहे. भारताला भाषाविविधतेचे विलक्षण वरदान लाभले आहे. एका अंदाजानुसार जगभरात बोलल्या जाणाऱ्या 7,111 भाषांपैकी 788 भाषा एकट्या भारतात बोलल्या जातात.म्हणून भारताचा समावेश पापा न्यू गिनी, इंडोनेशिया आणि नायजेरियासह जगातील चार भाषिकदृष्ट्या वैविध्यपूर्ण देशांपैकी एक देश म्हणून केला जातो.
हे प्रदर्शन 08 जुलै 2023 पर्यंत शनिवार, रविवार आणि राष्ट्रीय सुट्ट्यांसह प्रत्येक दिवशी सकाळी 10:00 ते संध्याकाळी 5:00 पर्यंत लोकांसाठी खुले राहील.
S.Patil/G.Deoda/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 125
अर्थ मंत्रालय
सोव्हरियन सुवर्ण रोखे योजना 2020-21 - विक्री मूल्य
नवी दिल्ली, 9 ऑक्टोबर 2020
भारत सरकारने अधिसूचना क्रमांक 4- बी  दि. 9 ऑक्टोबर, 2020 रोजी जाहीर केली आहे. यानुसार सोव्हरियन सुवर्ण रोखे योजना 2020-21  ची विक्री दि. 12 ते 16 ऑक्टोबर, 2020 पर्यंत खुली करण्यात येणार आहे. या विक्रीचा हिशेब दि. 20 ऑक्टोबर, 2020 रोजी पूर्ण होईल. रिझर्व्ह बँक ऑफ इंडियाने प्रसिद्ध केलेल्या पत्रकानुसार या रोख्यांचे मूल्य खरेदीच्या कालावधीमध्ये प्रति ग्रॅम 5,051  असणार आहे.
ऑनलाइन पद्धतीने अर्ज करून डिजिटल माध्यमाने पैसे भरणा-या गुंतवणूकदारांना रिझर्व्ह बँकेच्या सल्ल्यानुसार भारत सरकारने निर्गम किंमतीवर प्रतिग्रॅम 50 रूपयांची  सवलत देण्याचा निर्णय घेतला आहे. अशा ऑनलाइन पद्धतीने सुवर्ण रोख्यांमध्ये गुंतवणूक करणा-यांसाठी रोख्यांचे मूल्य प्रति ग्रॅम 5,001 रुपये  असणार आहे.B.Gokhale/S.Bedekar/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 82
इलेक्ट्रॉनिक्स आणि माहिती तंत्रज्ञान मंत्रालय
एनआयसीने सीबीएसई आणि नीती आयोगाच्या अटल इनोव्हेशन मिशन  सह संयुक्तपणे सीबीएसई संलग्न शाळांसाठी कोलाबकॅड सॉफ्टवेअर आणि विद्यार्थी आणि व्यावसायिकांसाठी ई-बुक प्रकाशित केले
नवी दिल्ली, 14 जानेवारी 2021
नॅशनल इनफॉर्मेटिक्स सेंटर , इलेक्ट्रॉनिक्स आणि माहिती तंत्रज्ञान मंत्रालय आणि केंद्रीय माध्यमिक शिक्षण मंडळ , शिक्षण मंत्रालय यांनी नीती आयोगाच्या अटल इनोव्हेशन मिशन च्या सहकार्याने कोलाबकॅड सुरु केले आणि कोलाबकॅड 3 डी मॉडेलिंग विषयी सर्वसमावेशक ई-बुकचे प्रकाशन केले. या आभासी कार्यक्रमाला इलेक्ट्रॉनिक्स आणि माहिती तंत्रज्ञान मंत्रालयाचे सचिव अजय सावनी, एनआयसीच्या महासंचालक डॉ.नीता वर्मा, अटल इनोव्हेशन मिशन चे मिशन संचालक रामानन रामनाथन, सीबीएसई अध्यक्ष मनोज आहुजा, डॉ. अंत्रीकश जोहरी आणि एनआयसी आणि सीबीएसई मधील इतर वरिष्ठ अधिकारी उपस्थित होते.
एनआयसी आणि सीबीएसई यांनी 10 वर्षांच्या कालावधीसाठी ‘सीबीएसई संलग्न शाळांमध्ये दहावी आणि बारावीसाठी अभियांत्रिकी ग्राफिक्स अभ्यासक्रमातील विद्यार्थ्यांसाठी आणि शिक्षकांसाठी कोलाबकॅड सॉफ्टवेअर सहाय्य आणि प्रशिक्षणासाठी सामंजस्य करारावर स्वाक्षरी केली.
आभासी कार्यक्रमा दरम्यान, इलेक्ट्रॉनिक्स आणि माहिती तंत्रज्ञान मंत्रालयाचे सचिव अजित सहानी यांनी एनआयसी आणि कोलाबकॅडच्या संपूर्ण चमूचे या प्रयत्नांसाठी अभिनंदन केले.
भाभा अणु संशोधन केंद्र  आणि विक्रम साराभाई स्पेस सेंटर च्या भागीदारीने एनआयसीने तयार केलेले पहिले कोलाबकॅड हे पहिले स्वदेशी साधन आहे. ही एक सहकार्यात्मक नेटवर्क-सक्षम आणि डेस्कटॉप सॉफ्टवेअर प्रणाली आहे, जी अभियांत्रिकी ग्राफिक्स अभ्यासक्रमाच्या विद्यार्थ्यांसाठी 2 डी ड्रफ्टिंग आणि डिटेलिंग पासून 3 डी उत्पादनाच्या डिझाइनचे संपूर्ण अभियांत्रिकी समाधान प्रदान करते
कोलाबकॅड-3डी मॉडेलिंग 1.0 वरील सर्वसमावेशक ई-पुस्तक नोंदणीकृत वापरकर्त्यांसाठी कोलाबकॅड पोर्टलच्या माध्यमातून सार्वजनिक प्रकाशनासाठी सज्ज आहे आणि सीएडी विद्यार्थ्यांना, नवशिक्यांना आणि व्यावसायिकांना कोलाबकॅड सॉफ्टवेअर समजून घेण्यास व त्यांचा उपयोग करण्यास मार्गदर्शन करेल. एनआयसी, नवी दिल्लीच्या कोलॅबकॅड समूहाने याची रचना व लेखन केले आहे.S.Tupe/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 95
संरक्षण मंत्रालय
195 वा गनर्स डे साजरा
पुणे, 28 सप्टेंबर 2021
दक्षिण कमांडच्या सर्व तोफखाना युनिट्स आणि विभागाने 28 सप्टेंबर 2021 रोजी 195 वा गनर्स डे साजरा केला. 28 सप्टेंबर या तारखेला रेजिमेंट ऑफ आर्टिलरीच्या इतिहासात विशेष महत्त्व आहे. 5  माउंटन बॅटरी 28 सप्टेंबर 1827 रोजी स्थापन केली गेली. स्थापनेपासून ती अखंडित सेवेमध्ये असल्यामुळे , तिचा स्थापना दिन दरवर्षी गनर्स डे म्हणून साजरा केला जातो.
आर्टिलरी रेजिमेंटला समृद्ध परंपरा आणि शौर्याच्या गौरवशाली भूतकाळाचा अभिमान आहे. जेव्हा जेव्हा आपल्या राष्ट्राच्या अखंडतेला धोका निर्माण झाला तेव्हा प्रत्येक प्रसंगी लढाई जिंकणारा घटक म्हणून तिने आपली ओळख निर्माण केली. दहशतवादविरोधी कारवायांमध्ये उत्कृष्ट योगदानाबद्दल गनर्सनी देखील प्रशंसा मिळवली आहे. युद्ध आणि शांतता मोहिमांमध्ये तसेच परदेशातील मोहिमांमध्ये देशाची सेवा करण्याचा रेजिमेंटचा गौरवशाली इतिहास आहे आणि व्यावसायिक उत्कृष्टता, निस्वार्थ आणि कर्तव्याप्रति समर्पणसाठी रेजिमेंट ओळखली जाते. संघर्षांदरम्यान आणि संकटे तसेच नैसर्गिक आपत्तींच्या वेळी तिने देशाची उल्लेखनीय सेवा केली आहे. रेजिमेंटला एक व्हिक्टोरिया क्रॉस, एक विशिष्ट सेवा ऑर्डर , स्वातंत्र्यपूर्व काळात 15 मिलिटरी क्रॉस आणि एक अशोक चक्र, सात महावीर चक्र, नऊ कीर्ती चक्र, 101 वीर चक्र, 63 शौर्य चक्र, 06 सेना पदक बार,युद्धभूमीवर तोफखान्यांनी दाखवलेल्या शौर्याची आणि व्यावसायिकतेची ओळख म्हणून अनेक सन्मानांसह 502 सेना पदकांनी गौरवले आहे. रेजिमेंटला स्वातंत्र्यपूर्व आणि नंतरच्या काळात 40 सन्मान किताब गौरवण्यात आले आहे. रेजिमेंटने आंतरराष्ट्रीय दर्जाच्या उत्कृष्ट खेळाडूंना तयार केले आहे, एक पद्मश्री आणि आठ अर्जुन पुरस्कारांनी त्यांना सन्मानित केल्याचा रेजिमेंटला अभिमान वाटतो. आधुनिक शस्त्र प्रणालींसह अधिक गतिशीलता आणि संहारक शक्तीसह भारतीय तोफखान्याची एक अत्याधुनिक लढाऊ दलामध्ये झपाट्याने प्रगती होत असून प्रगत आधुनिक तंत्रज्ञानासह सुसज्ज झाल्याने या दलाचे " सर्वत्र इज्जत-ओ- इक्बाल  हे ब्रीदवाक्य सार्थ ठरवण्यास मदत होईल.
याप्रसंगी, लेफ्टनंट जनरल जे एस नैन, एव्हीएसएम, एसएम, जनरल ऑफिसर कमांडिंग इन चीफ, सदर्न कमांड यांनी रेजिमेंट ऑफ आर्टिलरीने बजावलेल्या सेवेची प्रशंसा केली आहे.
M.Iyengar/S.Kane/P.Malandkar
(Visitor Counter : 163
आरोग्य आणि कुटुंब कल्याण मंत्रालय
पंतप्रधानांनी केले पार्टनर्स फोरम 2018 चे उद्घाटन
भागीदारीतूनच आपण आपली उद्दिष्टे साध्य करू शकतो-पंतप्रधान
(नवी दिल्ली, 12 नोव्हेंबर 2018
नागरिक, समुदाय, देश यांच्यातील भागीदारीमुळेच आपण आपली उद्दिष्टे साध्य करू शकतो. शाश्वत विकास कार्यक्रम हे याचेच प्रतिबिंब आहे असे पंतप्रधान नरेंद्र मोदी यांनी म्हटले आहे. ते आज नवी दिल्लीत पार्टनर्स फोरम 2018 परिषदेत बोलत होते. मातृत्व, बाल आणि किशोरवयीन आरोग्यासंदर्भातील 36 सर्वोत्तम पद्धतींचा संग्रह असलेल्या ‘प्रूव्हन पाथ्स’ या कॉफी टेबल पुस्तकाचे प्रकाशनही पंतप्रधानांनी यावेळी केले.
माता, नवजात शिशू आणि बालकांच्या आरोग्यासाठी भागीदारी हा अनोखा आणि प्रभावी मंच आहे असे पंतप्रधान म्हणाले. किशोरवयीन मुलांच्या आरोग्याकडे लक्ष वेधणारा आणि त्यांच्यासाठी विशेष आरोग्य योजनांची अंमलबजावणी करणाऱ्या देशांपैकी भारत एक देश असल्याचे त्यांनी नमूद केले. देशातल्या लसीकरण योजनेची प्रशंसा करताना ते म्हणाले की मिशन इंद्रधनुष अंतर्गत गेल्या तीन वर्षात 32.8 दशलक्ष बालके आणि 8.4 दशलक्ष गरोदर महिलांना लस देण्यात आली. या मोहिमेअंतर्गत देण्यात येणाऱ्या लसींची संख्या 7 वरुन 12 करण्यात आल्याचे ते म्हणाले. न्यूमोनिया, अतिसार यांसारख्या जीवघेण्या आजारांवरच्या लसींचाही यात समावेश करण्यात आल्याचे ते म्हणाले.
गरोदर मातांना सर्वोत्तम आरोग्यसेवा पुरवण्यासाठी प्रधानमंत्री सुरक्षित मातृत्व अभियान सरकारने सुरू केल्याचे पंतप्रधान म्हणाले. खासगी क्षेत्रातील डॉक्टरांना महिन्यातील एक दिवस या अभियानासाठी देण्याची प्रतिज्ञा करण्याबाबत आवाहन करण्यात आले. या अभियानाअंतर्गत 16 दशलक्ष प्रसूतीपूर्व तपासण्या करण्यात आल्याचे ते म्हणाले. नवजात शिशू आरोग्य प्रणालीमुळे 10 लाख नवजात बालकांना आरोग्य सुविधा पुरवल्या जातात अशी माहितीही त्यांनी दिली.
माता आणि बालमृत्यू दरात वेगाने घट होत असून यासंबंधी शाश्वत विकास उद्दिष्ट निर्धारित वेळेपूर्वी साध्य करू असा विश्वास केंद्रीय आरोग्य आणि कुटुंब कल्याण मंत्री जे. पी. नड्डा यांनी व्यक्त केला.
दोन दिवस चालणाऱ्या या परिषदेत 85 देशांचे 1200 प्रतिनिधी सहभागी झाले आहेत.
N.Sapre/S.Kane/P.Kor
ग्राहक व्यवहार, अन्न आणि सार्वजनिक पुरवठा मंत्रालय
महत्वपूर्ण वैद्यकीय उपकरणांच्या वेगवान आयातीसाठी सरकारने मापनशास्त्र अंतर्गत  मंजुरीसाठीच्या अटी शिथिल केल्या
कोविड-19 ची सध्याची परिस्थिती लक्षात घेता आणि वैद्यकीय उपकरणांच्या मागणीची पूर्तता करण्यासाठी, केंद्र सरकारच्या ग्राहक व्यवहार विभागाने वैद्यकीय उपकरणांची आयात करणाऱ्या आयातदारांना 28 एप्रिल 2021 पासून तीन महिन्यांकरिता खालील श्रेणीतील वैद्यकीय उपकरणांची आयात करण्याची परवानगी दिली आहे. यासाठी आयातदार आवश्यक असणारी सर्व घोषणापत्रे स्टॅम्पिंग किंवा स्टीकर चिकटवून किंवा ऑनलाईन प्रिंटींग करून आयात/जकात प्रक्रिया पूर्ण झाल्यानंतर आणि विक्रीपूर्वी लगेच सादर करतील ही अट ठेवण्यात आली आहे.
यात नेब्युलायझर्स, ऑक्सिजन संहनित्र, ऑक्सिजन जनरेटर आणि इतर उपकरणांचा समावेश आहे.
देशात आलेल्या कोविडच्या दुसऱ्या लाटेत वर नमूद केलेली सर्व उपकरणे जलद उपलब्ध होऊन या वैद्यकीय उपकरणांची वाढती मागणी पूर्ण करण्यासाठी या सल्ले-सूचना जारी केल्या आहेत. या जीवनरक्षक उपकरणांना जलद मंजूरी मिळावी यासाठी केंद्र सरकारने या आवश्यक उपकरणांची जकात प्रक्रिया पूर्ण झाल्यानंतर परंतु विक्री आधी या उपकरणांवर लेबल लावण्याच्या नियमांमध्ये शिथिलता आणली आहे. आयातकर्त्यांनी, या परवानगी अंतर्गत वैद्यकीय उपकरणे आयात केल्यावर, आयात झाल्यानंतर ताबडतोब, आयात केल्या जाणार्या राज्यातील संचालक  आणि नियंत्रक  यांना आयात केलेल्या सर्व उपकरणांची माहिती द्यावी.
M.Chopade/S.Mhatre/P.Kor
गृह मंत्रालय
सिक्कीमला सर्वोतोपरी मदत करण्याचे पंतप्रधान नरेंद्र मोदी यांच्या नेतृत्वाखाली केंद्र सरकारचे आश्वासन
राज्य आपत्ती प्रतिसाद निधीचा  आपला हिस्सा सिक्कीमला देण्यासाठी केंद्राची मान्यता
राज्यात झालेल्या नुकसानीचे पंचनामे करण्यासाठी आंतर-मंत्रालयीन केंद्रीय पथकाची  स्थापना
पंतप्रधान नरेंद्र मोदी यांच्या नेतृत्वाखालील केंद्र सरकार सिक्कीमच्या खांद्याला खांदा लावून कार्यरत असून केंद्र सरकारने सिक्कीम सरकारला सर्वतोपरी मदत करण्याचे आश्वासन दिले आहे. सिक्कीममधील बाधित लोकांच्या मदतीसाठी राज्याला सहाय्य करण्याच्या अनुषंगाने केंद्रीय गृहमंत्री आणि सहकार मंत्री, अमित शहा यांनी 2023-24 या वर्षासाठी राज्य आपत्ती प्रतिसाद निधीचे  केंद्रीय हिश्श्याचे 44.80 कोटी रुपयांचे दोन्ही हप्ते अग्रीम देण्यास मान्यता दिली आहे. हिमनदी तलाव फुटून आलेला पूर /ढगफुटी /अचानक आलेल्या पुरामुळे झालेल्या नुकसानीचे पंचनामे करण्यासाठी, गृह मंत्रालयाने एक आंतर-मंत्रालयीन केंद्रीय पथकाची  स्थापना केली आहे. ,हे पथक लवकरच राज्यातील बाधीत भागांना भेट देईल. आंतर-मंत्रालयीन केंद्रीय पथकाच्या मूल्यांकनाच्या आधारे, राष्ट्रीय आपत्ती प्रतिसाद निधीकडून  सिक्कीमला पुढील अतिरिक्त केंद्रीय सहाय्य, निर्धारित प्रक्रियेनुसार मंजूर केले जाईल.
4 ऑक्टोबरच्या पहाटे, हिमनदी तलाव फुटून आलेलला पूर /ढगफुटी /अचानक पूर आल्याच्या घटनांमुळे, तीस्ता नदीच्या प्रवाहात अचानक वाढ झाली, यामुळे अनेक पूल, राष्ट्रीय महामार्ग -10 चा काही भाग वाहून गेला तर चुंगथांग धरण फुटले तसेच सिक्कीममधील नदी खोऱ्याच्या वरच्या भागातील अनेक लहान शहरे आणि अनेक पायाभूत सुविधा प्रकल्पांना याचा फटका बसला.
सिक्कीममधील परिस्थितीवर केंद्र सरकार सर्वोच्च स्तरावर दिवसरात्र चोवीस तास बारकाईने लक्ष ठेवून आहे.परिस्थितीचा प्रभावीपणे सामना करण्यासाठी राज्य सरकारच्या प्रयत्नांना पूरक म्हणून वेळेवर रसद संसाधने एकत्रित करून केंद्र सरकार सिक्कीम सरकारला सर्वोतोपरी मदत करत आहे.पुरवण्यात आलेल्या रसद सहाय्यामध्ये, राष्ट्रीय आपत्ती प्रतिसाद दलाच्या  पुरेशा पथकांची तैनाती ; आवश्यक शोध आणि बचाव उपकरणांसह भारतीय हवाई दलाचे हेलिकॉप्टर आणि लष्कराचे जवान यांचा समावेश आहे. उर्जा, दूरसंचार आणि रस्ते, महामार्ग आणि परिवहन मंत्रालयांचे तांत्रिक पथक राज्यातील नुकसान झालेल्या पायाभूत सुविधा आणि दळणवळण जाळे वेळेत पूर्वपदावर आणण्यासाठी मदत करत आहेत.
माहिती आणि प्रसारण मंत्रालय
माहिती आणि प्रसारण मंत्री प्रकाश जावडेकर यांच्या हस्ते राज्यव्यापी कोविड लसीकरण आणि आत्मनिर्भर भारत जनजागृती मोहीमेचा शुभारंभ
लसीकरणाबाबत योग्य जनजागृती ही या अभियानाची थीम: प्रकाश जावडेकर
बहुमाध्यमी मोबाईल व्हॅन्सवरील फिरत्या प्रदर्शनांच्या मदतीने जनजागृती करण्याचा रिजनल आऊटरिच ब्युरोचा उपक्रम
पुणे, 7 फेब्रुवारी 2021
महाराष्ट्रात कोविड-19 लसीकरण आणि आत्मनिर्भर भारत जनजागृतीविषयक व्यापक मोहिमेचा शुभारंभ आज पुण्यात माहिती आणि प्रसारण मंत्री प्रकाश जावडेकर यांच्या हस्ते झालाा.
या उपक्रमाअंतर्गत 16 व्हॅन्स द्वारे फिरती बहुमाध्यमी प्रदर्शने आयोजित करण्यात आली असून, या मोबाईल व्हॅन्स महाराष्ट्रातील 36 जिल्ह्यांत फिरणार आहेत. या अभियानाची तयारी माहिती आणि प्रसारण मंत्रालयाच्या पुण्यातील रिजनल आऊटरीच ब्युरोतर्फे करण्यात आली आहे व या कामी जागतिक आरोग्य संघटना, युनिसेफ आणि महाराष्ट्र राज्याच्या आरोग्य विभागाचे बहुमोल सहकार्य लाभले आहे
संपूर्ण जग कोरोनाशी लढत असताना 130 कोटी लोकसंख्या असूनही भारताने लॅटिन अमेरिका, युरोप आणि अमेरिकेच्या तुलनेत या रोगावर नियंत्रण मिळवण्यात जास्त यश मिळवलेले आहे.
लसीकरणाची सुरुवात झाल्यानंतर आपण संवादाच्या एका नवीन टप्प्यावर पोहोचलो आहोत असे यावेळी मंत्री म्हणाले.
आघाडीच्या 50 लाख आरोग्य कर्मचाऱ्यांचे लसीकरण पूर्ण करणारा भारत जगातील पहिला देश बनला आहे त्यानंतर 50 पेक्षा जास्त वय असलेल्या लोकांची लसीकरण होईल व त्यानंतर सर्व जनतेचे लसीकरण करण्यात येईल.
जावडेकर पुढे म्हणाले की, या व्हॅन्स प्रत्येक दिवशी सुमारे शंभर किलोमीटर प्रवास करून रस्त्यावरच्या गावागावांमध्ये कोरोना विषयक संदेशाचा आणि लसीकरणाचा प्रसार करतील.
या प्रदर्शनातून लसीकरण आणि आत्मनिर्भर भारत अभियानाबाबत जनजागृती केली जाणार आहे. यावेळी लोककलाकार उपक्रमांवर आधारित सांस्कृतिक कार्यक्रमही सादर करतील आणि मनोरंजनाच्या माध्यमातून स्थानिक कलांद्वारे हे उपक्रम सर्वसामान्य जनतेपर्यंत पोहचवले जातील.
गीत व नाटक विभागाचे कलाकार महाराष्ट्राच्या वेगवेगळ्या भागातील स्थानिक कलांच्या माध्यमातून हा संदेश जनतेपर्यंत पोहोचवतील.
लसीकरण योजनेची माहिती, आत्मनिर्भर भारत अंतर्गत विविध उपक्रम आणि कोविडविषयक नियमांबाबत महाराष्ट्राच्या कानाकोपऱ्यात योग्य शब्दांत माहिती पोचवणे हा या उपक्रमाचा हेतू आहे.
लस तसेच लसीकरणाविषयी पसरलेले गैरसमज आणि अफवांबाबत जनतेला जागृत करणे, तसेच आत्मनिर्भर भारताच्या उभारणीसाठी सरकार करत असलेल्या प्रयत्नांची माहिती देणे, हादेखील प्रदर्शनाचा उद्देश आहे.
कोविड-19 चे संक्रमण आटोक्यात आणण्यात जनसंवादाची महत्वाची भूमिका राहिली आहे. याच प्रयत्नांचा भाग म्हणून, या मोहिमेअंतर्गत, सरकारी यंत्रणा, लोकांच्या दारोदारी जाऊन प्रचार आणि जनजागृती करेल.
माहिती प्रसारण मंत्रालयाच्या विविध विभागांचे प्रमुख जागतिक आरोग्य संघटना युनिसेफ तसेच राज्य सरकारचे प्रतिनिधी यावेळी उपस्थित होते.ND/ MC/DR
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 209
पंतप्रधान कार्यालय
महाराष्ट्रातील बस दुर्घटनेत मृत्यूमुखी पडलेल्यांना पंतप्रधानांची श्रद्धांजली
नवी दिल्ली, 24 मार्च 2019
महाराष्ट्रातील पालघर जिल्ह्यातील बस दुर्घटनेत मृत्यूमुखी पडलेल्या प्रवाशांना पंतप्रधान नरेंद्र मोदी यांनी श्रद्धांजली वाहिली.
महाराष्ट्रातील पालघर मधील बस अपघात हा अत्यंत दुर्दैवी असून, या अपघातात जखमी झालेल्या कुटुंबांच्या या कठीण प्रसंगात मी त्यांच्या बरोबर आहे. मी त्यांच्या प्रकृतीत लवकर सुधारणा व्हावी यासाठी प्रार्थना करतो. महाराष्ट्र सरकार अपघात ग्रस्त लोकांना सर्वतोपरी मदत करील असे पंतप्रधान म्हणाले.
B.Gokhale/D. Rane
(Visitor Counter : 96
इलेक्ट्रॉनिक्स आणि माहिती तंत्रज्ञान मंत्रालय
दहा वर्षांपूर्वी जारी झालेल्या आधार कार्ड धारकांनी आपली कागदपत्रे अद्ययावत करावी -युआयडीएआयचे आवाहन
ज्या राहिवाशांना दहा वर्षांपूर्वी आधार कार्डे मिळाली आहेत आणि ज्यांनी या दहा वर्षात कधीही ही आधार कार्डे अद्ययावत केली नाहीत, अशा आधार क्रमांक धारकांनी आपली कागदपत्रे अद्ययावत करावीत, असे आवाहन युआयडीएआयने केले आहे.
सर्व रहिवासी आपली ओळख पटवणारी पूरक कागदपत्रे  एकतर, माय आधार पोर्टलवर ऑनलाइन स्वरूपात अद्ययावत करू शकतात किंवा आपल्या जवळच्या आधार नोंदणी कार्यालयात जाऊनही अद्ययावत करू शकतात .
गेल्या दशकभरात, भारतातील नागरिकांचे आधार कार्ड, हे सर्वत्र ओळखपत्राचा पुरावा म्हणून स्वीकारार्ह झाले आहे. 1100 पेक्षा अधिक सरकारी योजना आणि कार्यक्रम, ज्यात, 319 केंद्र सरकारचे कार्यक्रम/योजनाही समाविष्ट आहेत, त्यात लाभ किंवा सेवा संबंधित व्यक्तीपर्यन्त पोहोचवण्यासाठीचा पुरावा म्हणून, आधार कार्ड ग्राह्य धरले जाते.
त्याशिवाय, अनेक बँका, बिगर बँकिंग वित्तीय संस्था देखील ग्राहकांची ओळख पटवण्यासाठी, आधारचा ओळखपत्र म्हणून वापर करतात.
त्यामुळे, आपला सध्याचा रहिवासी पुरावा आणि ओळखपत्र पुरावा देऊन, आधार कार्ड अद्ययावत करुन घेणे केव्हाही नागरिकांच्या हिताचे ठरू शकते.
आधारमधील कागदपत्रे अद्ययावत ठेवल्याने आपले जीवनमान सुलभ होण्यास, उत्तम सेवा प्रदान करण्यात मदत होते आणि अचूक प्रमाणीकरण देखील शक्य होते. युआयडीएआयने कायम रहिवाशांना त्यांची कागदपत्रे अद्ययावत ठेवण्यासाठी प्रोत्साहित केले आहे. 09 नोव्हेंबर 2022 रोजी आधार   अधिनियम 2022 ची अधिसूचना हे त्याच दिशेने आणखी एक पाऊल होते.
भारतीय एकल ओळखपत्र प्राधिकरण- युआयडीएआय पुन्हा एकदा रहिवाशांना आधार डेटाबेसमधील माहितीच्या अचूकतेसाठी त्यांची कागदपत्रे अद्यायवत करण्याचे आवाहन करते आणि त्यासाठी प्रोत्साहित करते.
अल्पसंख्यांक मंत्रालय
केंद्र सरकारच्या अल्पसंख्यकांविषयीच्या दृष्टीकोनामुळे इतर सर्व समुदायांसोबत त्यांनाही देशाच्या शैक्षणिक आणि सामाजिक-आर्थिक विकासात समान भागीदारीची संधी- मुख्तार अब्बास नक्वी
“विविध अभियानांच्या माध्यमातून, अल्पसंख्यकांसह देशातील सर्व घटकांच्या सर्वांगीण विकासासाठी सरकार कटिबद्ध- मुख्तार अब्बास नक्वी
केंद्र सरकार, देशातील सर्व घटकांची प्रतिष्ठा जपत, त्यांचा विकास करण्यासाठी, कुठलाही भेदभाव न करता, त्यांना सक्षम करण्यासाठी तसेच,अल्पसंख्यकांसह दुर्बल आणि गरजू घटकांच्या समृद्धीसाठी कटिबद्ध आहे. सरकारच्या या दृष्टीकोनामुळे देशातील अल्पसंख्य समुदायांना शैक्षणिक आणि सामाजिक-आर्थिक विकासात, समान भागीदारीची संधी मिळाली आहे. आपल्संख्यक समुदायांमध्ये अविश्वास आणि गैरसमजुती पसरवण्याचे संघटीत प्रयत्न काही गट करत असल्यासंदर्भात काहीही माहिती मंत्रालयाला मिळालेली नाही.
केंद्र सरकार, अल्पसंख्याक समुदायांसह समाजतील सर्व घटकांच्या सर्वांगीण विकासासाठी कटिबद्ध आहे. केंद्र सरकारच्या विविध योजना आणि अभियानांच्या माध्यमातून सर्व घटकांना समान लाभ आणि सुविधा मिळवून दिल्या जात आहे.
केंद्रीय अल्पसंख्याक विकास मंत्रालयही, देशातील सहा अधिसूचित अल्पसंख्याक समुदाय- बौद्ध, ख्रिश्चन, जैन, मुस्लीम, पारसी आणि शीख यांच्या प्रगतीसाठी काही विशेष योजना राबवत आहेत.
 मेट्रिकपूर्व शिष्यवृत्ती योजना, मेट्रिकोत्तर शिष्यवृत्ती योजना,गुणवत्ता आधारित शिष्यवृत्ती योजना. याची रक्कम थेट विद्यार्थ्यांच्या खात्यात जमा होते
 मौलाना आझाद राष्ट्रीय अभ्यासवृत्ती योजना
 नया सवेरा - मोफत शिकवणी वर्ग आणि इतर संलग्न योजना- या अंतर्गत आर्थिकदृष्ट्या दुर्बल विद्यार्थ्यांना विविध स्पर्धात्मक परिक्षांसाठी मोफत शिकवणी सुविधा दिली जात आहे.
 पढो परदेस – आर्थिकदृष्ट्या गरीब अल्पसंख्याक समुदायाच्या विद्यार्थ्यांना परदेशात उच्च शिक्षण घेण्यासाठी, शैक्षणिक कर्ज दिले जाते.
 नई उडान - यूपीएससी, राज्य लोकसेवा आयोग, आणि स्टाफ सिलेक्शन कमिशनची तयारी करणाऱ्या विद्यार्थ्यांना मदत.
 नई रोशनी -अल्पसंख्य समुदायांतील महिलांमध्ये नेतृत्व विकसित करण्याची संधी.
 सिखो और कमाओ – 14 ते 35 वर्षे वयाच्या युवकांसाठी कौशल्य विकास योजना.
 प्रधानमंत्री जनविकास योजना  –समाजातील सर्व स्तरातील लोकांसाठी या कार्यक्रम राबवला जात असून, त्याव्त शिक्षण, कौशल्य, आरोग्यक्षेत्र यावर भर देण्यात येत आहेत.
 जियो पारसी – पारसी समुदायाची घटती लोकसंख्या आटोक्यात आणण्यासाठी विशेष योजना
 उस्ताद  - ,मे 2015 मध्ये सुरु करण्यात आलेल्या या योजनेचा उद्देश देशातील समृद्ध अशी पारंपरिक कलाकौशल्ये जपणे हा आहे. या योजनेअंतर्गत “हुन्नर हाट” देशभर भरवले जातात, ज्याद्वारे या हस्तकुशल वस्तूंचे प्रदर्शन आणि विक्री केली जाते.
 नई मंजिल - शाळाबाह्य विद्यार्थ्यांना पुन्हा शिक्षणाच्या मुख्य प्रवाहात आणण्यासाठी ऑगस्ट 2015 साली ही योजना सुरु करण्यात आली.
 हमारी धरोहर – अल्पसंख्यक समुदायाच्या समृध्द परंपरा जपणारी योजना
 मौलाना आझाद शिक्षण पाया योजनेअंतर्गत रोजगाराभिमुख शिक्षण देणारे कार्यक्रम राबवले जातात या अंतर्गत विद्यार्थिनीना शिष्यवृत्तीही दिली जाते.
 राष्ट्रीय अल्पसंख्यक विकास आणि वित्तीय महामंडळ अंतर्गत अल्पसंख्य समुदायाला स्वयंरोजगार आणि उत्पन्न वाढवणाऱ्या योजनांसाठी अल्प व्याजदारात कर्ज उपलब्ध केले जाते.
वरील कार्यक्रमांशिवाय, मंत्रालयामार्फत, राज्य वक्फ बोर्ड अधिक बळकट करण्यासाठी योजना राबवल्या जातात तसेच वार्षिक हज यात्रांसाठी देखील व्यवस्था केली जाते.
वरील सर्व योजनांची सविस्तर माहिती मंत्रालयाच्या www.minorityaffairs.gov.in आणि  तसेच  या संकेतस्थळांवर उपलब्ध आहे.